SKRIFTLIG FORESPØRGSEL E-1502/00

af Ilka Schröder (Verts/ALE) til Kommissionen

(12. maj 2000)

Om: Verdensorganisationen for Intellektuel Ejendomsret (WIPO)

1. I WIPO-traktaten er begrebet ophavsmand ikke defineret. Derfor kan der forventes retsstrid mellem traktatparterne om ophavsret. Hvorledes stiller Kommissionen sig til dette problem? Agter den at påtvinge de andre traktatparter sin egen definition af ophavsret?

2. Tankegangen i WIPO-traktaten er baseret på princippet om personlige rettigheder. Nogle WIPO-medlemsstaters retsopfattelse er delvis baseret på princippet om kollektive rettigheder. Hvad mener Kommissionen om denne modsætning?

3. WIPO-traktaten overlapper TRIPS-aftalen inden for Verdenshandelsorganisationen (WTO). I begge tilfælde er der tale om beskyttelse af intellektuel ejendomsret. Da de fleste spørgsmål inden for handel har at gøre med ret til intellektuel ejendom, dækker WIPO til dels de samme emner som TRIPS-aftalen. Eksisterer der en opgave- hhv. kompetencefordeling mellem WIPO og TRIPS? Hvad mener Kommissionen om kompetenceoverlapningen mellem WIPO og TRIPS? Findes der et hierarkiforhold mellem WIPO og TRIPS?

Svar afgivet af Frederik Bolkestein på Kommissionens vegne

(27. juni 2000)

1. Verdensorganisationen for Intellektuel Ejendomsrets (WIPO) copyright-traktat udbygger den eksisterende beskyttelse for litterære og kunstneriske værker indbygget i Bern-konventionen af 1886 (Paris-akten 1971). Bern-konventionen er den vigtigste internationale aftale på området for copyright og indeholder i sig selv ikke en generel definition af begrebet ophavsmand. Indtil dato har dette ikke været årsag til tvister, og det forventes ikke, at der vil opstå sådanne tvister i forbindelse med WIPO's copyright-traktat.

Indtil nu findes der ikke nogen generel harmonisering af begrebet ophavsmand i EU-retten, omend visse aspekter af ophavsretten til biograffilm, computerprogrammer og kreative databaser er blevet behandlet. Foreløbig ser Kommissionen ikke noget behov for at harmonisere de forskellige opfattelser af copyright-beskyttelse i medlemsstaterne.

2. WIPO's copyright-traktat giver rettigheder til enkeltpersoner. Den behandler derimod ikke administrationen af sådanne rettigheder, hverken af enkeltpersoner eller på kollektiv basis. Dette overlades de kontraherende parter.

3. Bern-konventionen, TRIPS-aftalen og, efter dens ikrafttrædelse, WIPO's copyright-traktat, udgør sammen de multilaterale rammer for beskyttelse på copyrightområdet. TRIPS-aftalen er en del af aftalerne, der er basis for Verdenshandelsorganisationen (WTO), og de fleste WTO-medlemmer er også med i Bern-konventionen og har undertegnet WIPO's copyright-traktat.

I medfør af artikel 1 og 2 af WIPO's copyright-traktat har denne traktat udtrykkelig ingen forbindelse med andre traktater end Bern-konventionen, og den har heller ikke negativ indflydelse på rettigheder og forpligtelser i henhold til andre traktater. I forbindelse med WIPO's copyright-traktat udfører det internationale WIPO-kontor udelukkende visse administrative opgaver.

TRIPS-aftalen indeholder visse minimumsstandarder for beskyttelse ikke alene af copyright, men samtlige kategorier af intellektuel ejendom. For så vidt angår de specifikke forhold omkring copyright, kræves det i aftalen, at WTO-medlemmer overholder de vigtigste bestemmelser i Bern-konventionen. Aftalen indeholder også bestemmelser for oprettelse af et TRIPS-råd, der skal kontrollere driften af TRIPS-aftalen og WTO-medlemmernes overholdelse af denne. Som led i sit virke kan TRIPS-rådet rådføre sig med og søge oplysninger hos enhver kilde, herunder også WIPO. Målsætningen er at etablere et gensidigt støttende forhold mellem WIPO og WTO. Hertil kommer, at begge organisationer i medfør af artikel 68 i TRIPS-aftalen har indgået samarbejdsaftaler. Som følge heraf er det, at begge traktater i et vist omfang overlapper hinanden, ikke årsag til bekymring for så vidt angår kompetens- og ansvarsrelaterede spørgsmål, da der ikke eksisterer nogen form for hierarki mellem Bern-konventionen, WIPO's copyright-traktat og TRIPS-aftalen.